./data/phi1351/phi005/phi1351.phi005.perseus-lat1.xml
Cornelius Tacitus
Tiberius dilata notione de iure flaminis decretas ob tribuniciam Drusi potestatem caerimonias temperavit, nominatim arguens insolentiam sententiae aureasque litteras contra patrium morem  recitatae et Drusi epistulae quamquam ad modestiam flexae pro superbissimis accipiuntur  huc decidisse cuncta ut ne iuvenis quidem tanto honore accepto adiret urbis deos, ingrederetur senatum, auspicia saltem gentile apud solum inciperet  bellum scilicet aut diverso terrarum distineri, litora et lacus Campaniae cum maxime peragrantem  sic imbui rectorem generis humani, id primum e paternis consiliis discere  sane gravaretur aspectum civium senex imperator fessamque aetatem et actos labores praetenderet: Druso quod nisi ex adrogantia impedimentum?